CELEX: 62012CN0427
Language: mt
Date: 2012-09-19 00:00:00
Title: Kawża C-427/12: Rikors ippreżentat fid- 19 ta’ Settembru 2012 — Il-Kummissjoni Ewropea vs Il-Parlament Ewropew, Il-Kunsill tal-Unjoni Ewropea

17.11.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 355/12
            
         Rikors ippreżentat fid-19 ta’ Settembru 2012 — Il-Kummissjoni Ewropea vs Il-Parlament Ewropew, Il-Kunsill tal-Unjoni Ewropea
   (Kawża C-427/12)
   2012/C 355/20
   Lingwa tal-kawża: il-Franċiż
   
      Partijiet
   
   Rikorrenti: Il-Kummissjoni Ewropea (rappreżentanti: B. Smulders, C. Zadra, E. Manhaeve, aġenti)
   
      Konvenuti: Il-Parlament Ewropew, Il-Kunsill tal-Unjoni Ewropea
   
      Talbiet tar-rikorrenti
   
   
               —
            
            
               tannulla l-Artikolu 80(1) tar-Regolament (UE) Nru 528/2012, tal-Parlament u tal-Kunsill, tat-22 ta’ Mejju 2012, dwar it-tqegħid fis-suq u l-użu tal-prodotti bijoċidali (1), inkwantu jipprovdi l-adozzjoni ta’ miżuri li jistabbilixxu imposti mitluba mill-Aġenzija Ewropea tal-Prodotti Kimiċi (ECHA) permezz ta’ att ta’ implementazzjoni skont l-Artikolu 291 TFUE, u mhux permezz ta’ att iddelegat skont l-Artikolu 290 TFUE;
            
         
               —
            
            
               iżżomm fis-seħħ l-effetti tad-dispożizzjoni annullata, kif ukoll ta’ kull att li jiġi adottat abbażi tagħha, sad-dħul fis-seħħ, f’terminu raġonevoli, ta’ dispożizzjoni ġdida intiża sabiex tissostitwixxiha;
            
         
               —
            
            
               tikkundanna lill-konvenuti għall-ispejjeż.
            
         Sussidjarjament, fl-ipoteżi fejn il-Qorti tal-Ġustizzja tqis li din it-talba għal annullament parzjali ma hijiex ammissibbli,
   
               —
            
            
               tannulla l-imsemmi regolament fit-totalità tiegħu;
            
         
               —
            
            
               iżżomm fis-seħħ l-effett tar-regolament imsemmi iktar ’il fuq kif ukoll ta’ kull att li jiġi adottat abbażi tiegħu sad-dħul fis-seħħ, f’terminu raġonevoli, ta’ leġiżlazzjoni ġdida intiża sabiex tissostitwixxih;
            
         
               —
            
            
               tikkundanna lill-konvenuti għall-ispejjeż.
            
         
      Motivi u argumenti prinċipali
   
   Il-Kummissjoni tqajjem motiv wieħed insostenn tar-rikors tagħha, ibbażat fuq il-ksur tat-Trattat u, b’mod partikolari, tas-sistema ta’ għoti tas-setgħat leġiżlattivi li l-leġiżlatur tal-Unjoni jista’ jagħti lill-Kummissjoni skont l-Artikoli 290 u 291 TFUE.
   Il-Kummissjoni ssostni li l-Kunsill u l-Parlament aġixxew b’mod żbaljat meta ddeċidew li jagħtu lill-Kummissjoni kompetenzi ta’ implementazzjoni abbażi tal-Artikolu 291 TFUE, sabiex tistabbilixxi l-imposti li għandhom jitħallsu lill-Aġenzija Ewropea tal-Prodotti Kimiċi. Skont il-Kummissjoni, l-att li qed tintalab tadotta abbażi tal-Artikolu 80(1) tar-Regolament (UE) Nru 528/2012, għandu effettivament jiġi interpretat bħala att delegat fis-sens tal-Artikolu 290 TFUE, inkwantu huwa intiż li jikkompleta ċerti punti mhux essenzjali tal-att leġiżlattiv. Fid-dawl tan-natura tal-għoti ta’ setgħat magħmul lill-Kummissjoni, iżda wkoll fid-dawl tal-għan tal-att li għandu jiġi adottat skont dawn is-setgħat, tali att għandu għalhekk jiġi adottat skont il-proċedura prevista fl-Artikolu 290 TFUE u mhux skont il-proċeduri tal-Artikolu 291 TFUE.
   
      (1)  ĠU L 167, p. 1.